Parchetul spaniol solicită o pedeapsă de doi ani şi jumătate de închisoare împotriva fostului preşedinte al Federaţiei Spaniole de Fotbal, Luis Rubiales, pentru infracţiunile de agresiune sexuală şi constrângere în cazul sărutului forţat dat jucătoarei Jenni Hermoso, după finala Cupei Mondiale de la Sydney, la 20 august 2023.
Parchetul a trimis concluziile provizorii la Tribunalul Naţional, în care solicită, de asemenea, o pedeapsă de un an şi jumătate de închisoare pentru infracţiunea de constrângere pentru fostul antrenor al echipei naţionale feminine Jorge Vilda, pentru fostul director de marketing al Federaţiei Rubén Rivera şi pentru directorul echipei naţionale masculine, Albert Luque.
Pe lângă pedeapsa cu închisoarea, procurorul cere ca Rubiales să fie privat în mod special de dreptul de a lucra în domeniul sportiv pe durata pedepsei, să fie pus sub supraveghere timp de doi ani şi să i se interzică să comunice cu jucătoarea şi să se apropie de ea pe o rază de 200 de metri timp de patru ani.
Acest caz, care a fost anchetat de un judecător al Audiencia Nacional, are loc în afara anchetei privind diverse contracte din cadrul RFEF, cum ar fi transferul Supercupei în Arabia Saudită, în care Luis Rubiales este de asemenea anchetat.